b"\n_START_ARTICLE_\nJohnny Giles\n_START_SECTION_\nManchester United\n_START_PARAGRAPH_\nHan begynte seniorkarrieren i Manchester United i 1957, og debuterte i september 1959. Han ble gitt en tidlig debut p\xc3\xa5 grunn av flyulykka i M\xc3\xbcnchen hvor \xc3\xa5tte av Manchester Uniteds spillere d\xc3\xb8de. Han debuterte ogs\xc3\xa5 p\xc3\xa5 Irlands landslag f\xc3\xb8r han fylte 19 \xc3\xa5r._NEWLINE_Giles, som var midtbanespiller, spilte regelmessig de neste fire \xc3\xa5rene, og han spilte p\xc3\xa5 laget som vant FA-cupen i 1963. Kort etter ble han solgt til Leeds United for \xc2\xa333\xc2\xa0000.\n_START_SECTION_\nLeeds\n_START_PARAGRAPH_\nI hans f\xc3\xb8rste sesong i Leeds, vant klubben 2. divisjon. Sesongen etter kom Leeds p\xc3\xa5 andreplass i 1. divisjon bak Manchester United og tapte FA-cupfinalen mot Liverpool._NEWLINE_Giles og Billy Bremner hadde et veldig godt forhold p\xc3\xa5 banen og manager Don Revie bygde et nytt lag rundt dem. Giles var kjent som den kreative av de to, mens Bremner var ballvinneren. Men begge var kapable til \xc3\xa5 gj\xc3\xb8re hverandres jobb._NEWLINE_I sesongen 1967/68 vant Leeds b\xc3\xa5de Ligacupen og Fairs Cup. Dette var den f\xc3\xb8rste sesongen han var ber\xc3\xb8rt av skade. I 1970 hadde Giles nok en glimrende sesong i den hvite tr\xc3\xb8ya. Leeds kunne ta tre trofeer denne sesongen, men endte opp med null. De tapte mot Everton i Ligacupfinalen, Chelsea vant FA-cupen etter omkamp og de tapte mot Celtic i semifinalen i Serievinnercupen._NEWLINE_I 1971 vant Leeds igjen Fairs Cup, men de tapte ligamesterskapet p\xc3\xa5 siste spilledag, og Arsenal vant mesterskapet. Men Leeds skulle f\xc3\xa5 revansje mot Arsenal da de vant 1\xe2\x80\x930 i FA-cupfinalen p\xc3\xa5 Wembley i 1972. Men igjen tapte de ligamesterskapet p\xc3\xa5 siste dag._NEWLINE_1973 skulle heller ikke bli noe jubel\xc3\xa5r for Leeds; de tapte FA-cupfinalen mot Sunderland og Cupvinnercupfinalen mot AC Milan. Jack Charlton la ogs\xc3\xa5 opp dette \xc3\xa5ret, og Giles ble den eldste spilleren i Leeds. Samme \xc3\xa5r ble han ogs\xc3\xa5 spillende trener for landslaget._NEWLINE_I 1974, etter en rekke p\xc3\xa5 29 kamper uten tap og ligagull, ble det kontroversielt rundt Giles da Don Revie overtok England. Revie ville at Giles skulle etterf\xc3\xb8lge ham som manager, men Leeds-styret valgte heller Brian Clough, uten suksess med det valget. Clough hadde ogs\xc3\xa5 offisielt kritisert Leeds og ikke v\xc3\xa6rt en fan av Revie._NEWLINE_Clough ble bare 44 dager i klubben, etter at klubben hadde gitt ham sparken og betalt ham en stor sum for det. Spillerne hadde \xc3\xb8nska Giles som manager, og heller ikke denne ganger ble det ham. Jimmy Armfield overtok._NEWLINE_I 1975 spilte Leeds finale i Serievinnercupen mot Bayern M\xc3\xbcnchen, men det endte med tap. Han forlot Leeds etter 521 kamper og 114 m\xc3\xa5l, og ble spillende manager i West Bromwich Albion.\n_START_SECTION_\nManager\n_START_PARAGRAPH_\nUnder Giles' ledelse rykka West Bromwich opp fra 2. divisjon i 1976, og i p\xc3\xa5f\xc3\xb8lgende sesong i 1. divisjon endte Albion som nummer syv i ligaen. Han slutta 21. april 1977, og flytta tilbake til hjemlandet for \xc3\xa5 trene Shamrock Rovers til 1983._NEWLINE_Han kom tilbake til West Bromwich i sesongen 1983/84 og redda klubben fra nedrykk. Neste sesong endte laget som nummer 12, men neste sesong begynte forferdelig, og han slutta._NEWLINE_Dette var den siste trenerjobben han hadde._NEWLINE_Giles var ogs\xc3\xa5 spiller for Shamrock Rovers, i tillegg til \xc3\xa5 ha spilt for amerikanske Philadelphia Fury i 1978. Han trente Vancouver Whitecaps fra 1981 til 1983._NEWLINE_Han spilte 59 landskamper og scora fem m\xc3\xa5l for Irland mellom 1959 og 1979. Han var trener for Irland fram til 1980."